# data[].attributes.body
Imádom ezt a várost.

# data[].attributes.attachment_link.readable_text
Palermo kétarcú hely: sok helyen tapasztalható a kaotikusság, a kosz, és az, hogy nem Olaszország leggazdagabb régiójában járunk. Ugyanakkor gyönyörű építészeti csodák, kulturális sokszínűség és környékbeli remek strandok is felfedezhetők, valamint egészen gyönyörű kirándulási lehetőségek adódnak onnan, elsősorban ezért érdemes elrepülni Palermóba. Az alábbiakban bemutatjuk Palermo és közvetlen környékének legjobb látnivalóit. Továbbá közlekedési és repülőtéri bejutási információk is olvashatók az oldalon, valamint kiválogattuk az ajánlott, kiváló ár/érték arányú szállásokat is.
Palermo Szicília, a Földközi-tenger legnagyobb szigetének a fővárosa. Egzotikus, már kicsit afrikai hangulatú, de emellett kaotikus város, szép látnivalókkal. Egykori tündöklése mára megkopott, kosszal, romos részekkel, zsúfoltsággal, szegénységgel, kifejezett nyomornegyedekkel is találkozni itt, nem mindenki tetszését fogja elnyerni, de Szicíliában járva érdemes felkeresni.

Ugyanakkor, hogy mindezek mellett milyen jelentős és figyelemre méltó látnivalók vannak erre, mi se bizonyít jobban, mint hogy 2015-ben Palermo arab-norman épületei, valamint Cefalú és Monreale székesegyháza (ezek is bemutatásra kerülnek az alábbiakban) felkerült a Világörökség listájára. Olaszországban egyedülálló az a kulturális és építészeti sokszínűség, ami Palermót jellemzi. A városra jellemző a street-food nagy választéka, valamint a (sokszor kaotikus, koszos) piacok egyvelege is. A látnivalók itt nincsenek egymáshoz annyira közel, valamint az utcahálózat egy labirintushoz hasonlít, könnyű eltévedni. Nápolyhoz és Genovához hasonlóan sajnos itt sem a legjobb közbiztonság, és sok a zsebtolvaj (akik akár motorról "támadnak"), valamint autótolvajok is jellemzők Palermóra. Erőszakos bűncselekmények azonban kevésbé, a turistáknak azért nem félve kell ide elindulni, és a közbiztonság rossz hírnevét a statisztikák sem támasztják alá. De sötétedés után azért érdemes odafigyelni. Mindezek csak Palermóra igazak. Ahogy sokan azt mondják, hogy Szicília nem is Olaszország, hanem egy külön világ, ez Palermóra biztosan elmondható: Palermo az Palermo, de rajta kívül Szicília egy biztonságos, harmonikus, barátságos, gyönyörű hely.
Palermo
Palermóból szép kirándulási lehetőségek is adódnak, mint pl. Taormina, Cefalú, Monreale vagy San Vito Lo Capo. Szicília rengeteg szépséget tartogat, és itt valóban nagyon kedves, vendégszerető emberekkel lehet találkozik. A sziget Európa egyik leggyönyörűbb helye, csodálatos strandokon fürödhetünk, elképesztő szépségű tájakban gyönyörködhetünk, és persze a legjobb pizzát itt ehetjük egész Európában. Szicília, amely negyed Magyarországnyi területével a Földközi-tenger legnagyobb és Európa 7. legnagyobb szigete, utószezoni nyaralásra is az egyik legjobb választás. Mivel Európa egyik legdélebbi pontján vagyunk, szeptemberben és októberben is a legtöbbször minden további nélkül lehet fürdeni, és ilyenkor már a turista is kevesebb, a strandok kevésbé zsúfoltak. Ugyanakkor egy kicsit megállt a szigeten az idő, ami például tetten érhető a régi autókon, a nem éppen német színvonalon lévő utakon. Ez ugyanakkor előnyös is: Szicília máig autentikus, igazán olaszos, karakteres régió.

Palermo a másik fapadossal elérhető helyhez, Cataniához hasonlóan tehát remek bázis Szicília számos csodájának felfedezéséhez. A legjobb strandokhoz Palermo, az Etnához és Taorminához ugyanakkor Catania van közelebb. Szállást viszont nem biztos, hogy akár Palermóban, akár Cataniában érdemes foglalni (Palermóban kivétel a Mondello strand környéke, ami egy kiváló rész), inkább valamelyik környékbeli, hangulatos tengerparti településen.
Cefalú. Kép: utazas-nyaralas.info
Tartalom

Szállások | Palazzo dei Normanni és Capella Palatina | Piazza Pretoria | Székesegyház | La Martorana templom | Teatro Massimo | Orto Botanico | Catacombe dei Cappuccini | Mondello strand | Monreale | Cefalú | Ustica | San Vito Lo Capo | Taormina | Etna | Ajánlott szállások | Közlekedés, reptéri bejutás | Éghajlat, időjárás | Hozzászólások
Palermo szállás
Szállások Palermóban: az alábbiakban egy felületen, magyar nyelven lehet szállást keresni a web legnagyobb, legnépszerűbb szállásfoglaló oldalain. A hostelektől, az apartmanokon át a szállodákig. Több száz weboldal ajánlatai közül egyszerűen, gyorsan látjuk a legkedvezőbbeket. Így a legnagyobb választékot, garantáltan a legjobb árakat kapjuk, igényeinknek legmegfelelőbb szállások közül választhatunk. Ezzel rengeteg idő és pénz spórolható, valamint olyan szállások is láthatók, melyek csak egy oldalt nézve nem lennének megtalálhatóak.

Szállások Palermóban | Szállások Olaszország egyéb részein is
Palazzo dei Normanni és Capella Palatina
A Palazzo dei Normanni és a Capelle Palatina Palermo legfigyelemreméltóbb nevezetessége. "Az arab-normann Palermo, valamint Cefalù és Monreale székesegyházai" részeként, 2015 óta a Világörökség része. A Palazzo dei Normanni Európa legöregebb királyi palotája. A 9. századi arab palotát a 12. században alakították át a normann királyok igényei szerint. Szicília normann uralma alatt a Palazzo volt a királyok palotája. 1947 óta Szicília regionális parlamentjének a székhelye. A palazzo földszintjén található Capella Palatina, azaz az udvari kápolna a palota legszebb része, elsősorban ezért érdemes bemenni. 1132-ben épült, egy 1080-as kápolna alapjaira. Arab és nyugati hatások is megfigyelhetők a belső térben. Figyelemre méltóak a konstantinápolyi művészek által készített, a világ legszebbjei közé tartozó mozaikok, és a római oszlopok. Bár szép a kápolna, de nem olyan nagy, a magas belépőjegyár nem annyira indokolt, nem biztos, hogy mindenkinek megéri.

Belépőjegy 2023-ban 14,50 EUR (18-25 éveseknek 12,50 EUR, 65 éven felülieknek 11 EUR, 14-17 éveseknek 9 EUR). Kedd-csütörtök között csak a kápolnába és a királyi kertbe lehet belépni, a királyi palota nem látogatható, ekkor a belépő, 2023-as árak szerint 10 EUR (18-25 éveseknek és 65 éven felülieknek 8 EUR, 14-17 éveseknek 6 EUR).

Nyitvatartás 8:30-16:30, vasárnap és ünnepnapokon ugyanakkor csak 8:30-12:30.
Palazzo dei Normanni. Kép: Allie_Caulfield / Flickr / CC BY 2.0 Capella Palatina Piazza Pretoria
A Piazza Pretoria szép, 16. századi, 1554-1574 között korábban Firenzében ált, majd Palermóba 644 darabban áthozott, majd újraösszerakott szökőkútjáról nevezetes (Fontana Pretoria). Amilyen szép a szökőkút, olyan sötét a története: a szökőkútnak otthont adó tér kialakításához több házat is leromboltak. Emiatt, és a meztelen szobrok miatt a "szégyen szökőkútjának" is hívják. A téren több szép palota és templom is található.
Piazza Pretoria, Fontana Pretoria. Székesegyház
A palermói székesegyház építése 1185-ben kezdődött meg, de a 12. századi állapotából ma már nem sok látszik, bár néhány helyen megfigyelhetők az eredeti normann építészet alkotásai. Sok bővítés, módosítás, és restaurálás után a mai formája a 18. századra alakult ki. Nem tartozik Olaszország legszebb templomai közé, de érdemes megnézni, elámulni hatalmas méretein. Több király és császár síremlékét is megtekinthetjük.

Illetve a fő attrakció 131 lépcső megmászása után, felmenni a tetőre, ahonnan a városra irányuló kilátásban gyönyörködhetünk. A székesegyház előtt egy szép kert helyezkedik el.

Belépőjegy (2023): Székesegyház: ingyenes. Tető: 7 EUR, 11-17 éveseknek 4 EUR, 65 év felett 6 EUR.

Nyitvatartás: hétfő-szombat 7:00-19:00. Vasárnap 8:00-13:00 és 16:00-19:00. Tető, kripta, kincstár: hétfő-péntek 9:30-14:30, szombat 9:30-18:00, vasárnap 9:00-13:00 (utolsó belépés minden esetben 30 perccel korábban).
Palermói székesegyház La Martorana templom
A Matrorana, hivatalos nevén a Santa Maria dell'Ammiraglio templom gyönyörű, eredeti 12. századi, bizánci aranymozaikjairól ismert. Nem kifejezetten vonzó külső homlokzata alapján nem is gondolnánk, belülről milyen szépségeket tartogat. 1143-1151 között épült. A templom közvetlenül a városfal mögött áll, Palermo központjában. "Az arab-normann Palermo, valamint Cefalù és Monreale székesegyházai" részeként, 2015 óta a Világörökség része.

Belépőjegy 2 EUR. Nyitvatartás hétfő-szombat 9:00-13:00 és 15:30-17:30. Vasárnap 9:00-10:30
La Martorana Teatro Massimo
Ez Olaszország legnagyobb operaháza. Megépítésének idején és Európa 3. legnagyobb operaháza volt a párizsi és a bécsi után. 1897-ben nyílt meg, jelenleg 1350 néző befogadására alkalmas. Itt játszódnak a Keresztapa III utolsó jelenetei.

Operaelőadások megtekintése mellett 30 perces vezetett túrára is lehetőség van a gyönyörű épületben, minden nap 9:30-17:00 között, melynek ára 2023-ban 10 EUR, 26 év alatt 5 EUR, míg 6 éven alul ingyenes.
Teatro Massimo Orto Botanico
A 30 hektár területű botanikus kert története 1779-ig nyúlik vissza. Nem mondható se Európa, se Olaszország legszebb, legrendezettebb botanikus kertjének, az olasz kertekre egyébként is jellemző, hogy nem hasonlíthatók a francia vagy angol társaikhoz. Ennek ellenére egy kellemes, árnyékos hely a forró Palermóban, egy nyugodt oázis a hektikus városban. Trópusi és szubtrópusi fák, és növények, kaktuszok, kis tavacskák, és szobrok tekinthetők meg. A fák között papagájok is láthatók. Ugyanakkor sok a szúnyog, és a légy is.

Belépőjegy 2023-ban 6 EUR, 6-12 éveseknek, maximum 25 éves diákoknak, valamint 70 éven felülieknek 3 EUR, 6 év alatt ingyenes.

Nyitvatartás: november-február között 9:00-17:00, márciusban és októberben 9:00-18:00, áprilisban és szeptemberben 9:00-19:00, május-augusztus között 9:00-20:00. Zárva: december 25., január 1.
Orto Botanico. Kép: Alexander van Loon / Flickr / CC BY-SA 2.0 Catacombe dei Cappuccini
A Kapucinus katakombák a város különleges, bizarr látványossága. A Via dei Cappuccinin lévő kapucinus kolostor szövevényes pincéiben a falak mellett koporsókat, fölöttük pedig (1881-től) falra aggatott, természetesen mumifikálódott, ruhás holttestek találunk. A 16. századtól az apát parancsára "temették" így a halottakat, hogy a szerzetesek emlékezzenek az elmúlásra és fel tudjanak készülni a halálra. E különös, nem ritkán borzadályt keltő folyosónak a kereken 8000 szárazmúmiával sok látogatója akad.

Belépő 2023-ban mindössze 3 EUR.

Nyitva minden nap 9:00-12:30 és 15:00-17:30 (utolsó belépés minden esetben negyed órával a zárás előtt). Október vége és március vége között vasárnaponként nincsenek délutáni nyitva tartások. Fényképezés nem engedélyezett. Eljutni a vasútállomástól 109-es vagy 318-as busszal lehet, a Piazza Indipendenzáig. Onnan 327-es busz, vagy 15 perc gyaloglás.

A katakombákhoz kapcsolódó képet alapértelmezés nem jelenítjük meg, mivel egyeseknek ijesztőek lehetnek a koponyák, a halott emberek. A kép megtekintéséhez kattintani kell.

Catacombe dei Capuccini. Kép: Rolf Dietrich Brecher / Flickr / CC BY 2.0 Mondello strand
Mondello Palermo tengerparti városrésze, mely Palermo központjától rövid buszozással elérhető. Ez a Palermóhoz legközelebbi strand, ennek megfelelően zsúfolt is, és sokszor nem a legtisztább. Ugyanakkor egy kifejezetten szép, hosszú, homokos part, mely 2 szikla között fekszik. Palermo káosza után ez egy igen kellemes hely. Napernyő, és napágy bérlésére lehetőség van, de elég drágán, 20 EUR körüli áron. A helyi éttermekben tésztákat, pizzát és halételeket kóstolhatunk.

Palermo központjából, a Piazza Sturzóról, a Teatro Politeama közeléből induló (a Palermo interaktív térképünkön a buszmegálló fel van tüntetve), 10 percenként közlekedő 806-os busszal lehet idejutni, ami a strandhoz hasonlóan zsúfolt lehet nyári hétvégéken, hiszen a turisták mellett sok helyi is jár ide strandolni. A busz május közepétől október végéig közlekedik.
Mondello
Aki Palermóban szállna meg, jó ötlet a Mondello strand környékén szállást keresnie - Palermo központjához, és több részéhez képest ez egy teljesen más, harmonikus, nyugodt, biztonságos, szép rész. Azonban vigyázzunk, hogy csak a strand közvetlen környékére, környező utcáira, kb. 1 km-es körzetére igaz ez: a Mondello strandtól mindössze 3 km-re délnyugatra található például Európa egyik legrosszabb nyomornegyede, a ZEN-negyed (Zona Expansione Nord), aminek semmilyen napszakban, semmilyen közlekedési eszközzel ne menjünk a közelébe se!

Ajánlott szállás például a Mondello strand közelében a kiemelkedő ár/érték arányú panzió, a B&B Le Muse, az olcsó, de kiváló és tágas, két hálószobás Holiday Mondello. Vagy magasabb árkategóriában a modern, stílusos B&B Mondello Design vagy az elegáns, ****-os Domía Boutique Hotel Mondello.
Mondello szállások ITT Mondello strand októberben. Képek: utazas-nyaralas.info Monreale
A 30 ezer lakosú Monreale Palermótól 15 kilométerre, délre fekszik. Lenyűgöző aranymozaikokkal díszített székesegyházáról ismert, mely a normann építészet egyik legkiválóbb példája az egész világon, és Szicília egyik legfontosabb műemléke. A Duomo di Monreale 1172-1267 között épült. Ugyan nem annyira szép, mint a cefalúi dóm, vagy a Palazzo dei Normanni mozaikjai, ez a legnagyobb összefüggő bizánci mozaik Olaszországban. A mozaikok Ószövetségi és Újszövetségi történeteket, valamint Jézus tanításait ábrázolják. A mozaikok mellett a templom kolostorának 12. századi kerengője is igazán megkapó. A katedrális 1174-1182 között épült.

Palermóból Monrealéba eljutni AST-busszal lehet, menetrendje ITT kereshető le. Meg kell adni kezdőpontnak hogy Palermo, célpontnak hogy Monreale, kiválasztani a dátumot, és azt az órát, amikor kb. indulnánk. Palermo mellett Monreale is remek bázis lehet Szicília bejárásához (főleg autóval), nyugodtabb, harmonikusabb, csendesebb hely, de Palermóhoz mégis elég közel.
Monreale Cefalú
A Palermóból 78 km-re keletre fekvő Cefalúba Palermóból, a Centrale állomásról vonattal, 45-60 perc alatt lehet eljutni (az Intercity járatok csak 5-10 perccel gyorsabbak, de drágábbak a Regionale típusú vonatoknál).

Booking.com És hogy miért érdemes eljönni Cefalúba? A 14 ezer lakosú város Szicília egyik fő turistaattrakciója, és legszebb helye. Szép elhelyezkedése, festői, autentikus óvárosa, homokos tengerpartja mellett értékes látnivalókat is kínál. 1140-től épített dómja egész Szicília egyik legfontosabb attrakciója, a normann építészet egyik leglenyűgözőbb példája, látképe uralja Cefalút. Nagy részében még ma is a 12. századi részek láthatók. Ingyen megtekinthető. A templomot II. Roger, Szicília királya építette, miután egy hajótörés után a város tengerpartján lelt menedéket. Ezután, Máriának hála, hogy megmenekült, felépítette a templomot. Mindenképp kerüljük meg a dómot, és nézzük meg hátulról is! A dóm egy nyüzsgő, szép téren helyezkedik el, ahol éttermek, cukrászdák találhatók - persze ezek drágábbak, mint a kevésbé központi helyeken lévő vendéglátóegységek.
Cefalú szállások ITT Cefalú
Cefalú strandja homokos, és tiszta, melynek gyönyörű háttérrel szolgál az óváros. Palermo környékének legszebb strandja. A strandon lévő beach bárokban meg lehet ebédelni, vagy elfogyasztani egy koktélt.
Cefalú strandja - október elején is kellemesen meleg volt és a víz is nagyon jó volt. Képek: utazas-nyaralas.info
Cefalú tehát kifejezetten harmonikus hely, nyaralásra remek választás. Nem csak turistalátványosság, hanem egy élő kisváros is, így az éttermekből, üzletekből, szórakozóhelyekből sincs hiány. Remek ötlet tehát Szicíliában nyaralva Cefalúban megszállni.

Ajánlott, kiváló ár/érték arányú szállás Cefalúban az olcsó, de kiváló Baronetto B&B és a szintén remek áron kínált Gaia Holidays. Kicsit magasabb árkategóriában javasolt a tökéletes, magyar utazók által is nagyon kedvelt Cefalu in Blu. Szállodák közül nagyon jó választás a ***-os Ossuna Bay Hotel Boutique, a ****-os Artemis Hotel, és a saját stranddal és medencével is rendelkező Hotel Kalura, az *****-osok között pedig kiváló ár érték arányt nyújt a Cefalú Sea Palace, a legszínvonalasabb pedig a Le Calette N.5 nevű luxusszálloda.

Mi 2022-ben négyen mentünk, ezért egy 3 hálószobás szállásra volt szükségünk, a Familyholidays Deluxe Plus nevű lakást választottuk. A szállás tökéletes volt, hatalmas, mindennel felszerelt, és makulátlanul tiszta. A strandtól / központtól 10 perces sétára volt megtalálható. Ingyen lehet parkolni előtte, nem a ZTL-zónában van. Árban is nagyon jóra jött ki, négy főre leosztva. Az alábbi képen látszik a kilátásunk Cefalúra és a tengerre az egyik szoba előtti erkélyről (mindhárom szobához, és a nappalihoz is tartozik az erkély).
Ustica Kilátás Cefalúra a Familyholidays Deluxe Plus erkélyéről
A kis, 8 km ² területű sziget lakossága 1330 fő. Palermóból komppal 2,5-3 óra, míg szárnyashajóval 75-90 perc alatt elérhető. Szép, zöld sziget, kristálytiszta tengervízzel, a búvárok paradicsoma, a környék merülési paradicsoma, ahol számos búvárközpont található.

A sziget, érkezés után, robogóval, vagy hajóval járható be. Itt homokos strand nincs, inkább vulkáni eredetű, fekete, kavicsos, sziklás öblök, de persze fürdeni lehet. Valamint kirándulni: több szép turistaútvonal is van. A szigetnek elég szomorú a történelme: az olasz fasizmus idején, az 1950-es években Mussolini börtönszigeteként működött, 1980-ban pedig egy utasszállító repülőgép zuhant le a sziget közelében.
San Vito Lo Capo Ustica
San Vito Lo Capoban található Szicília egyik legszebb strandja. A 3 km hosszú strandot ugyanakkor sokan felfedezték, mára már zsúfolt part, tele napernyőkkel, napágyakkal, amikhez ugyanakkor a nyári főszezonban egyszerűen lehetetlen hozzájutni. De szeptemberben vagy októberben elég kellemes ide eljönni, de nyáron se hagyjuk ki. A lélegzetelállítóan gyönyörű fehérhomokos tengerpart mellett San Vito Lo Capóban egy kis halászfalut találunk.

San Vito Lo Capo strandjáról 4 km-re, délre egy másik látványos part, a Bue Marino, a szép kavicsos öböl található. Ha már itt vagyunk, érdemes azt is megnézni. Tovább délre, 3 km-re, pedig a sziklás-homokos Santa Margherita strand van, ez alternatíva lehet, ha San Vito Lo Capo strandján túl sokan vannak. Tovább haladva a Spiaggia di Macarit találjuk, a strand szépsége San Vito Lo Capo partjához mérhető.

Palermóból San Vito Lo Capo 105 km-re van, amit bérelt autóval 2 óra alatt tehetünk meg. Tömegközlekedéssel busszal lehet idejutni, a menetidő 2,5 óra. A busz menetrendje ITT kereshető le. Ugyanakkor, mivel a busz délután megy, és reggel indul vissza Palermóba, leginkább bérelt autóval tudunk San Vito Lo Capoba utazni.
San Vito Lo Capo Taormina San Vito Lo Capo. Kép: island of volcanoes / Flickr / CC BY 2.0
Taormina Palermótól 275 km-re (autóval kb 3,5 óra), Cefalútól már "csak" 210 km-re van (ami autóval 2 óra 37 perces út). Vonattal Messina vagy Catania átszállással érhető el, 4-5 óra alatt (Taormina-Giardini vasútállomásig, ahonnan még negyed buszozás szükséges Taormina központjába, de azzal együtt 4-5 óra az út). Nagyjából ennyi idő alatt busszal is eljuthatunk Taorminába, Catania repülőtéren vagy Cataniában szükséges az átszállás ez esetben. Látható tehát, hogy Taormina Cataniából jobban megközelíthető, de mivel Catania oldalunk nincs, itt írunk róla. Illetve egyébként is, akik Palermóba hosszabb időre mennek, pláne, ha bérelnek autót, azoknak nagyon érdemes Taorminába is elmenni.

Ugyanis Taormina Szicília egyik TOP-látnivalója, annak legszebb, legromantikusabb városa. Olyan hírességek látogatták meg a Kr. e. 392-ben alapított várost, mint Goethe, Alexander Dumas, Johannes Brahms, Gustav Klimt, Richard Wagner, Oscar Wild, Federico Fellini, Woody Allen, vagy Francis Ford Coppolla. A sziklás fennsíkon található, csodálatos helyről lenyűgöző a kilátás a tengerre és az Etnára. A legjobb panorámát a Kr. e. 3. században épített ókori görög színháznál (Teatro Antico di Taormina, belépő 2023-ban 13,50 EUR, 18-25 éveseknek 8,50 EUR, 18 év alatt és 65 év felett ingyenes), vagy a Villa Comunale nevű ingyenes botanikus kertnél élvezhetjük, melyek egyben Taormina legfőbb látnivalói. De nem csak a szép panoráma itt az attrakció: Taormina utcáit járva is élvezhetjük a kiválóan rendben tartott kisváros fantasztikus atmoszféráját, csodálhatjuk a gyönyörű épületeit, hangulatos tereit, szép növényeit.

Taormina strandjai kavicsosak és sziklásak. Érdekes felkeresni a kis szigetet, az Isola Bellát, ahol kristálytiszta vízben fürödhetünk. Akár gyalog is megközelíthető. A nyári hónapokban általában nagyon sokan vannak itt. A másik ismert taorminai strand a Lidó Mazzaró, ami Taormina történelmi városközpontjából libegővel elérhető (jegyár a libegőre 3 EUR, vagy vehető napijegy is 10 EUR-ért).
Taormina szállások ITT Taormina Etna Taormina. Képek: utazas-nyaralas.info
A Mount Etna 3357 m-es magasságával, az oroszországi Elbrus, valamint a Tenerife szigetén található Teide után Európa harmadik legmagasabb vulkánja. Egyben Európa legaktívabb, és a világ egyik legaktívabb tűzhányója, 2013 óta a Világörökség része. A legutóbbi nagyobb kitörést 2022. február 11-n regisztrálták. Palermótól messzebb van (legalább 4 órás út autóval a Rifugio Sapienzánál, a libegő alsó állomásánál található parkolóig), de Cataniához elég közel. Szicíliában járva mindenképp érdemes felkeresni. Már a távolból is nagyon szép, de megmászva még nagyobb élményt nyújt: holdbéli tájakat, lávasivatagokat, számos krátert láthatunk, a látogatás életre szóló élményt nyújthat. Szépségét, különlegességét a legjobb fotók is nehezen adják vissza.

Az Etnára felmehetünk egyénileg, vagy szervezett túrák keretében.

Egyénileg először Rifugio Sapienza menedékházig kell elmenni, valamint a túrák kezdőpontjai is itt vannak. Itt van egy nagy parkoló.

Tömegközlekedéssel eljutni oda egyetlen lehetőség van: a Catania Centrale vasútállomás előtt, a Piazza Papa Giovanni XXIII-nál található nagy buszmegállóból busszal lehet a Rifugio Sapienzáig utazni: naponta egyetlen busz van Cataniából. Ez 8:15-kor indul Cataniából, és 10:15-re ér az Etna túrák kezdőpontjához. Vissza az egyetlen busz 16:30-kor indul. Ezen kívül június 15-szeptember 15. között vasárnap kivételével minden nap 11:30-kor is van egy busz Cataniából a Rifugio Sapienzáig, de 12:30-kor át kell szállni NIcolisiban. Ezek a menetrendek jelenleg, 2023-ban aktuálisak, de a hivatalos oldalt ITT lehet megnézni valamint ITT is lekereshető a buszmenetrend (a kezdőállomásnak Cataniát, a végállomásnak az Etnát kell bejelölni). A buszra a jegyár 6,60 EUR retúr. A jegyet már a buszra felszállás előtt meg kell venni a Via Luigi Sturzo 232-nél található jegyirodában (ha a környéken vagyunk, érdemes már az előző nap). A busz ablakára nagy betűkkel ki van írva hogy Etna. A nyári hónapokban megtelhet a busz, tehát érdemes előbb, akár már 7:45-re odaérni, máskülönben egyszerűen nem fogunk felférni a napi egyetlen buszra.

Miután megérkeztünk a 2000 méteren fekvő Rifugio Sapienzához, idő, kedv, erőállapot, és pénztárca függvényében több lehetőség is van a továbbiakra. A legdrágább és legkényelmesebb megoldás, és a legtöbbet akkor látjuk, ha onnan libegőzünk, majd 4x4 Dzsipbe ülünk, végül vezetett túrát veszünk igénybe.

A 2000 méteren lévő Rifugio Sapienzától tehát először libegővel lehet magasabbra menni. A libegőre az ár 2023-ban 30 EUR egy irányban (5-10 éveseknek 23 EUR), retúrjegy 50 EUR (5-10 éveseknek 30 EUR). A libegő 9:00-16:00 között közlekedik (utolsó út le: 17:15). A libegő 2500 méter magasra visz minket. A nyári hónapokban nagy sorok alakulhatnak ki, és akik szervezett túrára fizettek be, azokat előre engedik.

A felső állomásnál 4x4-es terepjárós túrára fizethetünk be: a terepjárók 2900 méter magasra visznek. Vehető jegy csak a libegőre, vagy vehetünk kombinált oda-vissza libegő + 4x4 dzsip jegyet (68 EUR, 5-10 éveseknek 50 EUR) + 9 EUR kötelező túravezető, ez így tartalmazza a dzsipezés után a Torre del Filosofóhoz a rövid vezetett túrát is. Érdemes mindenképp feljebb menni a libegő felső állomásánál, mivel 2500 méterről még nem olyan sok látható, nagyobb élmény magasabbra menni terepjáróval.

De a dzsipezést meg lehet spórolni egy 40-50 perces túrával, 2500 méterről 2900 méterre egyénileg is feljebb mehetünk.
Etna libegő. Kép: Anne and David / public domain
De nem csak a 4x4 dzsipet lehet megspórolni gyaloglással, aki még többet spórolna, annak nem muszáj libegőre szállni a. A Rifugio Sapienzától, a libegő alsó állomásától a felső állomásáig 1,5 órás túra keretében is fel lehet menni a felső állomásig, majd tovább 2900 méterre. Ez azért nem egy könnyű túra, és vissza is kell érni a buszhoz 16:30-ra. Vagy már az alsó állomástól is lehet tenni egy könnyű túrát: a Silvestri kráterek (amiket egyébként is érdemes megnézni akkor is, ha libegőre ülünk) csak 10 perces sétára vannak az alsó állomástól, valamint további kellemes, szép, 1-2 órás túrák tehetők már a Rifugio Sapienzánál található alsó állomástól is, nem feltétlenül csak 2500 vagy 2900 méterre lehet felmenni. Ugyanakkor természetesen itt 2000 méteren olyan látványban nem lesz részünk, mint 900 méterrel magasabban.

A 3300 méter magas csúcsra már csak szervezett túrák keretében lehet eljutni, egyénileg maximum 2900 méterre lehet feljutni. Ennek biztonsági okai is vannak: mivel az Etna egy aktív vulkán, a túravezetők ismerik a mérgesgázok viselkedését, a szélirányt, a megfelelő útvonalakat (amik egyébként nincsenek kitáblázva). A "csúcstámadás" közepesen nehéz túra, valamennyire azért edzettnek kell hozzá lenni. Ugyanakkor túravezetővel teljesen biztonságos. Viszont változó, hogy teljesen a csúcsig lehet-e felmenni, jelenleg, 2023-ban nem lehet felmenni, de valamivel feljebb lehet menni, mint túravezető nélkül. Így a szervezett túráknak jelenleg az az előnye, hogy így nem előzik be az embert a libegőnél, valamint a tudnivalók, érdekességek és sztorik amiket a túravezetők elmondanak az Etnáról.

A másik lehetőség tehát szervezett túrákra jelentkezni, melyekkel gyalog vagy dzsippel vagy quaddal nézhetjük meg az Etnát. Vagy ezek kombinációja, jellemző például az olyan túra, hogy 2500 m-ig libegővel, utána 2900 m-ig dzsippel, végül a csúcsig (azaz jelenleg csak a csúcshoz közel) gyalog kell menni. Túrától függően az Etna különböző részeit láthatjuk, vagy akár a csúcsra, a kráterig is fel lehet menni. Bizonyos túrákon étkezést is biztosítanak. A találkozó általában a Rifugio Sapienza közeli látogatóközpontban van (az oda eljutást lásd feljebb). Vagy bizonyos cégek túrái már Cataniából vagy Taorminából indulnak. Vagy akár a szállodánkig is eljönnek, és oda visznek vissza, de az ilyen túrák már nagyon drágák.

Egyes cégek az Etna északi részére is szerveznek könnyű, dzsipes túrákat. Az északi túrák kiindulópontja már nem a Rifugio Sapienza, mint a délieké, hanem a Piano Provenzana, vagy egy annál lejjebbi találkozópont. Az északi túrák kevésbé zsúfolt, de szintén érdekes részekre visznek, a déli túrákhoz képest könnyebbek, nem mennek annyira magasra, ill. valamivel kevésbé látványosak, a látvány ezen a részen nem annyira vulkanikus. Illetve, ezek a túrák jellemzően rövidebbek, akinek például csak egy délelőttnyi vagy délutáni ideje van, az sokszor az északi túrákon fogják megtalálni a számítását. A déli részhez hasonlóan, az északi részre is lehet egyénileg is menni, de túravezető nélkül nem biztos, hogy a rendelkezésre álló időben eljutunk a legérdekesebb részekre.

Északi vagy déli szervezett túrákat szervez például, többek között az Euro Etna Tourism (libegő+dzsip+túra a csúcsig 85 EUR, vagy quados túrák 100 EUR/quad ártól), etna est (Cataniából, Taorminából, vagy Stromboliból, ár 49 EUR-tól), az Etna Excursion (gyalog vagy 4x4 túrák 55 EUR-tól), az Etna Experience (gyalogtúrák 59 EUR-tól), az Etna Quad Adventure (akár 50 EUR / quad ártól), a Go-Etna (többféle túra, köztük dzsipes túra, és 45 perces könnyű séta, 65 EUR / fő) vagy a Guide Vulcanologiche Etna Nord (számos típusú gyalogtúra, a könnyű túráktól akár a tapasztalt túrázók számára megfelelő csúcsmászásig), a Sicilying, és a Trails of Sicily (túrák 55 EUR-tól).
Túra az Etna északi részén. Kép: utazas-nyaralas.info
Az Etna látogatáshoz pakoljunk be meleg, vízálló ruhát, öltözködjünk rétegesen. Akár 15-20 fokkal is hidegebb lehet fenn, mint Cataniában, és erős szél is előfordulhat. Az aktuális időjárás 3300 méteren ITT megtekinthető. Ha ilyen ruha nincs nálunk a nyár közepén, ha fáznánk, bérelhető is kabát 2500 méteren. Ezen felül megfelelő túracipő szükséges, ne szandálban, vagy papucsban keljünk útra! Valamint kenjük le magunkat naptejjel és kalap, valamint napszemüveg is ajánlott: a nagyobb magasságon könnyen leéghetünk. Egyébként a gyalogtúrák zöme nem nehéz. Ha a csúcs közelébe szeretnénk menni, a Rifugio Sapinzától kb. 4-5 órát kell rászámolni (és persze figyelembe kell venni az utolsó libegő indulását, valamint a busz visszaindulását is).
Ajánlott szállások
(a megadott árak tájékoztató jellegűek, mivel időpontonként változnak, és akcióknak, stb. köszönhetően jóval kedvezőbbek, vagy éppen bizonyos időszakokban akár magasabbak is lehetnek, a szálloda foglalási oldalára kattintva lekérdezhető aktuális dátumunknak megfelelően)
Palermo közlekedés, repülőtéri bejutás, éghajlat Etna

KORONAVÍRUS (COVID-19) FRISSÍTÉS:

Palermo repülőtér - bejutás a városba

Palermóba a Ryanair Budapestről közlekedő közvetlen repülőjárataival lehet eljutni. A Ryanair járatok Budapest mellett Bécsből is indulnak, akinek esetleg az lenne közelebb.

Bejutás Palermo repülőteréről: Prestia e Comande busz közlekedik a Centrale vasútállomásig, de előtte megáll számos helyen, tehát le lehet szállni a szállásunkhoz legközelebbi megállónál. A busz menetrendje, megállói ITT lekereshetők. A jegyár egy irányba 6,50 EUR, retúr 11 EUR. 3-12 éveseknek 4/8 EUR. Online megvéve kicsivel olcsóbbak a jegyek (egy irányba 6,50 EUR helyett 6 EUR, retúr 11 EUR helyett 10 EUR).

Másik lehetőség a vonat: regionale vonatok közlekednek a repülőtér (Punta Raisi vasútállomás), valamint a palermoi vasútállomás között. A jegy ára 2023-ban 6,50 EUR. A jegyet a vonatra felszállás előtt már érvényesíteni kell az automatáknál (ha nem online vesszük)! A menetidő 50 perc. Menetrend ITT kereshető le (Punta Raisi kezdőállomással, ez a reptéri vasútállomás neve).

Taxival 35-45 EUR között lehet bejutni a reptérről Palermo központjába.

Ennél olcsóbbak a megosztott taxik, "taxi sharing" szolgáltatással 10 EUR körül is bejuthatunk a városba, ill. onnan vissza a repülőtérre (visszafele ugyanakkor 24 órával előre kell foglalni, a +39 0918481 telefonszámon), ez esetben a taxiban másokkal utazunk. A taxi sharing ki van táblázva a repülőtéren, valamint Palermóban is találhatunk ilyen taxidrosztokat.

Palermón kívül más szicíliai városokba is el lehet jutni a repülőtérről közvetlenül busszal, a célpontok és a busztársaságok listája ITT.

Közlekedés Palermóban

Tömegközlekedési jegyárak a városban (2023): vonaljegy (Biglietto ordinario) 1,40 EUR (90 percig érvényes, átszállni is lehet vele, az első használt buszon kell érvényesíteni, reptérről/reptérre nem érvényes), vonaljegy vezetőtől vásárolva 1,80 EUR (szintén érvényesíteni kell), napijegy (Biglietto giornaliero) korlátlan számú utazásra 3,50 EUR (nem 24 órán keresztül, hanem üzemzárásig érvényes, reptérre ez se érvényes, ahogy a többi jegy se), 2 napos jegy (Biglietto Giornaliero MultiDay 2 giorni) 6 EUR, 3 napra 8 EUR, míg 7 napra 16,50 EUR.

Tömegközlekedési menetrendek INNEN érhetők el. Tömegközlekedési útvonaltervezésre használható a Google térkép.

Free Centro Storico busz: ingyenes városnéző busz közlekedik Palermo városközpontjában. Útvonala ITT látható.

Csomagmegőrző a Palermo Centrale vasútállomáson van. Nyitva minden nap 8:00-20:00. Ár: az első 5 órára 6 EUR, 6-12. óra további 1 EUR/óra, a 13. órától további 0,50 EUR/óra.

Aki autóval járná be Palermo környékét, kedvező áron bérelhet autót ezen az oldalon, ahol az autóbérlési cégek ajánlatai hasonlíthatók össze, így garantáltan a legjobb ár kapható. Általában érdemes előre, minél előbb lefoglalni a bérautót, a helyszínen drágább lehet az autóbérlés. Valamint az utóbbi években előfordul, hogy a helyszínen már nem is nagyon lehet bérelni, nem marad szabad autó, vagy ha igen, nagyon drágán.

Utasbiztosítást kötéséhez nagyon hasznos partnerünk, a biztositas.hu oldala, ahol a biztosítók utasbiztosítási ajánlatait lehet egyszerűen, gyorsan összehasonlítani. Ezen az oldalon szerepel a legtöbb magyarországi biztosító utasbiztosítási csomagja, így a legjobb áron lehet az igényeinknek leginkább megfelelő utasbiztosítást találni. És egyszerűen, online megkötni - akár az indulás napján is. Választhatók utasbiztosítások COVID-19 fedezettel is - több biztosító utasbiztosítási ajánlata széles körben téríti egy esetleges COVID-19 megbetegedés költségeit - ez is áttekinthető az oldalon. Az utasbiztosítások választékához, áraik, szolgáltatásaik összehasonlításához csak IDE kell kattintani.

Palermo éghajlata, időjárása Palermo repülőtér. Kép: utazas-nyaralas.info

Palermo éghajlata mediterrán, forró nyarakkal és enyhe telekkel. A legcsapadékosabb hónapok: december, majd november, a legszárazabbak: július majd augusztus.

A legjobb hónapok városnézésre, időjárás szempontjából: április, május eleje, szeptember közepétől-végétől, október. Ezekben a hónapokban általában jó az idő, de nincs hőség. De persze sokan nyaralni, fürdeni is érkeznek a környékre, azoknak a nyári hónapok lesznek a legmegfelelőbbek.

Átlagos napi maximumhőmérsékletek (összehasonlítva Budapesttel, így könnyen látható hogy mikor mennyivel van Palermóban melegebb): január: 14,7 °C (Budapesten: 4,1 °C), február: 14,5 °C (6,6 °C), március: 16,4 °C (11,8 °C), április: 18,7 °C (18,3 °C), május: 23,3 °C (22,9 °C), június: 27,2 °C (26,6 °C), július: 29,8 °C (28,6 °C), augusztus: 30,5 °C (28,6 °C), szeptember: 27,5 °C (22,8 °C), október: 23,5 °C (16,8 °C), november: 19,0 °C (10,1 °C), december: 15,8 °C (4,6 °C).

Átlagos tengervíz hőmérsékletek: január: 14,8 °C, február: 14,2 °C, március: 14,7 °C, április: 15,9 °C, május: 18,8 °C, június: 23,6 °C, július: 26,1 °C, augusztus: 26,5 °C, szeptember: 25,1 °C, október: 22,2 °C, november: 19,8 °C, december: 16,8 °C.

A jelenlegi, aktuális tengervíz hőmérsékletek ITT nézhetők meg.

Várható időjárás: ma már akár magyar oldalakon is pontos képet kapunk Olaszország várható időjárásáról, vagy akár csak a Google-be beírva, hogy Palermo időjárás, mindenesetre az olasz meteorológiai szolgálat hivatalos előrejelzése (a nem igazán jól használható és nem túl felhasználóbarát olasz nyelvű oldalukon) ITT látható Palermóra.

Kapcsolódó cikkek, útikalauzok
Hozzászólások

# data[].attributes.attachment_link.description
Az olaszországi Palermo és környéke részletes útikalauza, látnivalóinak, bemutatása, belépőjegy és nyitvatartási információkkal, tippek, tanácsok, szállás, reptéri bejutás, közlekedési információk.

# data[].attributes.body
Miket fogok csinálni?

# data[].attributes.body
Hasznos kis térkép

# data[].attributes.body
Meg kell kóstolni!

# data[].attributes.attachment_link.title
Palermo, Sicily - A Delicious All Day Street Food Market Tour!